钦定古今图书集成/明伦汇编/氏族典/第286卷 > 黄镐
## 钦定古今图书集成/明伦汇编/氏族典/第286卷 > 黄镐

按《明外史潘荣传》：“黄镐，字叔高，候官县人。由进士授
御史。正统十四年，按贵州，群苗尽叛，官军大败。镐孤
军赴平越，遇贼几死。夜跳入城，贼围之，被困九月，掘
草根煮弩铠而食之，死者相枕籍，城卒全镐功为多，
复留按一年。久之，迁广东佥事，改浙江。成化初，以大
臣会荐，擢广东左参政，再迁广西左布政使，以右副”
都御史总督南京粮储，历吏部左、右侍郎。十六年拜
南京户部尚书。镐有才识，敏吏事，时论称之。致仕，道
卒。谥《襄敏》。